**Új vezetőkkel gazdagodott a Szlovákiai Magyar Cserkészszövetség közössége**

**Palást**. 2025.július 22. és augusztus 1. között rendezték meg a Szlovákiai Magyar Cserkészszövetség Vezetőképző táborait, melyekben több mint 150 cserkész vett részt jelöltként, képzőként vagy segítőként. A táborok mint minden évben, idén is a palásti Olvár-völgyben kerültek megrendezésre.

A Szlovákiai Magyar Cserkészszövetség évről évre két képzést hirdet meg, a fiatalabbak számára a Segédőrsvezető-képző Tábort, az egyel idősebb korosztály számára pedig az Őrsvezetőképző Tábort. A Segédőrsvezető-képző Táborba a 13-15 éves fiatalokat várják, ahol lehetőségük van az elméleti és a gyakorlati cserkésztudásuk bővítésére, megtanulhatnak csapatban dolgozni, valamint a kitartásuk is fejlődhet. A Segédőrvezető-képző Tábor célja olyan segédőrsvezetőket képezni, akik hatékonyan tudják segíteni az őrsvezetők munkáját cserkészcsapataikban. Idén 64 új segédőrsvezetővel bővült a Szlovákiai Magyar Cserkészszüvetség.

Az Őrsvezetőképző Táborban a 15 évnél idősebb cserkészek vehetnek részt, akik itt a SZMCS Nevelési Módszertanát és a gyerekekkel való foglalkozáshoz szükséges tudást sajátíthatják el. A résztvevőknek a tábor során megszerzett tudást a gyakorlatban is lehetőségük volt kipróbálni, az őrsvezetőképző tábor jelöltjei a képzésük során rendszeresen tartottak programot a Kiscserkész Mintatábor és a Segédőrsvezető-képző Tábor résztvevőinek. Az őrsvezetők képzése azonban nem ért véget a táborral! A jelöltek ősszel korosztályspecifikus továbbképzőkön vehetnek részt, ahol még jobban megismerkedhetnek a kiscserkész (6-10 év) és a cserkész (10-15 év) korosztály nevelésével. Az őrsvezetők képzése az ősz végi Záróképzővel ér majd véget. Az őrsvezetőképzésben az idei évben 34 jelölt vesz részt.

A különböző képzéseket tapasztalt cserkészek vezetik, akik igyekeznek a lehető legtöbb tudást átadni a jelöltek számára. A táborok ellátását, a működési hátteret és étkeztetést a táborok teljes ideje alatt a Segítő Tábor (SETA) biztosítja, ők felelnek a logisztikai háttérért. A táborokban mint a képzők, mint a segítők önkéntes alapon vesznek részt.

A Szlovákiai Magyar Cserkészszövetségről

A Szlovákiai Magyar Cserkészszövetség 1990. március 11-én alakult újjá, jelenleg 1554 taggal és 32 aktív cserkészcsapattal működik. Az elmúlt több mint három évtized alatt Szlovákia legnagyobb magyar gyermek- és ifjúságnevelő szervezetévé vált. Heti szinten, önkéntes alapon foglalkozik gyermekekkel és fiatalokkal. Országszerte szervez táborokat, programokat és képzéseket, amelyek célja a közösségépítés és a fiatalok sokoldalú fejlesztése. Csapatai havonta több száz gyermek számára nyújtanak lehetőséget a játszva fejlődés örömére.

Sajtókapcsolat:

Török Sára

kommunikációs vezető

E-mail: press@szmcs.sk

Telefon: +421 944 232 428

A rendezvény támogatója a Magyar Kormány - Miniszterelnökség Nemzetpolitikai Államtitkàrsága és a

Szlovák Köztársaság Oktatási, Kutatási, Fejlesztési és Ifjúsági Minisztériuma voltak.



